KIRJALLINEN KYSYMYS E-2831/02

esittäjä(t): Robert Goebbels (PSE) komissiolle

(9. lokakuuta 2002)

Aihe: Maailmankauppa ja säännöt yhtiöiden tilinpäätösten julkisuudesta

Jäsenvaltioiden lainsäädännöt poikkeavat varsin paljon toisistaan yhtiöiden taseiden julkistamisen osalta. Osakeyhtiöiden on yleensä julkistettava tilinpäätöksensä vuosittain, mutta pienille ja keskisuurille yrityksille myönnetään usein poikkeuksia tai niille annetaan mahdollisuus julkistaa yksinkertaistettuja tilinpäätöksiä. Tilanne on samanlainen kansainvälisestikin, sillä vain harvat valtiot vaativat niihin sijoittuneiden yhtiöiden tilinpäätösten täydellistä julkistamista. Yleensä velvoite koskee vain julkisesti noteerattuja yhtiöitä.

Tässä yhteydessä on syytä mainita komission ehdotus direktiiviksi, jolla muutetaan EU:n tilinpäätösdirektiivejä ja täydennetään neuvoston vastikään antamaa asetusta kansainvälisten tilinpäätösstandardien soveltamisesta. Asetuksessa säädetään, että kaikkien säännellyillä markkinoilla julkisesti noteerattujen EU-yhtiöiden on laadittava vuodesta 2005 alkaen konsolidoidut tilinpäätökset kansainvälisten tilinpäätösstandardien mukaisesti. Kuitenkaan tämä velvoite ei koske yhtiöitä, joita ei ole julkisesti noteerattu, mikä ei varmaankaan paranna tilinpäätöstietojen avoimuutta ja vertailukelpoisuutta.

Lisäksi tietyissä Euroopan valtioissa ja erityisesti Ranskassa melkein kaikkien pienten tai suurten yhtiöiden on julkaistava taseensa. Tämä vaikeuttaa varmasti pienten ja keskisuurten yritysten toimintaa kansainvälisillä markkinoilla, joilla ne joutuvat kilpailemaan sellaisten yhtiöiden kanssa, joilta ei vaadita kyseisen velvoitteen noudattamista.

Aikooko komissio ehdottaa tulevaisuudessa tilinpäätösten julkistamissääntöjen yhdenmukaistamista Euroopan unionissa? Eikö olisi välttämätöntä pyytää myös Maailman kauppajärjestöä laatimaan maailmanlaajuisesti yhdenmukaisia sääntöjä tilinpäätösten julkistamisesta, jotta voitaisiin välttää kilpailun vääristymät EU-yhtiöiden ja muiden yhtiöiden välillä?

Pascal Lamyn komission puolesta antama vastaus

(5. marraskuuta 2002)

Nykyinen yhteisön lainsäädäntö takaa yhtiöiden tilinpäätösten julkistamista koskevien sääntöjen vähimmäistason yhdenmukaistamisen unionin tasolla. Yhtiöiden tilinpäätöksistä annetun direktiivin 78/660/ETY(1) 47 artiklassa ja konsolidoiduista tilinpäätöksistä annetun direktiivin 83/349/ETY(2) 38 artiklassa velvoitetaan julkistamaan vuosittaiset tilinpäätökset (tase, tuloslaskelma ja liitetiedot) ja tarvittaessa konsolidoidut tilinpäätökset, toimintakertomus ja tilintarkastuksen suorittamisesta vastuussa olevien henkilöiden kertomus yleisön saatavilla olevassa muodossa direktiivin 68/151/ETY(3) 3 artiklan mukaisesti. Jäsenvaltiot voivat kuitenkin päättää, että pienten yritysten, joiden liikevaihto on esimerkiksi alle 6,25 miljoonaa euroa ja joilla on keskimäärin alle 50 työntekijää, ei tarvitse laatia ja julkistaa kuin lyhennetyt taseet ja lyhennetyt liitetiedot.

Tämänasteista julkistamista on pidetty toistaiseksi kaiken kaikkiaan riittävänä ja tyydyttävänä, sillä ei ole osoitettu, että pienille yrityksille niiden hallinnollisen taakan keventämiseksi myönnetty poikkeus haittaisi kilpailua sisämarkkinoilla.

Kansainvälisten kirjanpitostandardien (IAS) käyttöönoton unionissa pitäisi parantaa yritysten tilinpäätösten vertailtavuutta. Vaikka asetus (EY) N:o 1606/2002(4) on osoitettu ensisijassa julkisesti noteeratuille yhtiöille, siinä säädetään kuitenkin myös jäsenvaltioiden mahdollisuudesta sallia tai vaatia myös noteeraamattomia yhtiöitä noudattamaan IAS-standardeja vuosittaisten tai konsolidoitujen tilinpäätöstensä laatimisessa. Ehdotuksella komission direktiiviksi tilinpäätösdirektiivien muuttamisesta pyritään helpottamaan IAS-standardien vähittäistä omaksumista noteeraamattomissa yhtiöissä jäsenvaltioiden toivomassa aikataulussa. Komissio on myös ryhtynyt ajamaan IASB:ssä (International Accounting Standards Board) pienille ja keskisuurille yrityksille erityisesti suunnattujen IAS-standardien laatimista. Tämä hanke on hyvällä sijalla IASB:n työohjelmassa.

On syytä mainita myös, että maailmassa on muitakin keinoja yhtiöiden tilinpäätöstietojen saamiseksi kuin Euroopan unionissa käytössä olevat. Yhdysvalloissa näitä tietoja voi hankkia rahoitusalan tietoihin erikoistuneilta yrityksiltä.

Mitä tulee Maailman kauppajärjestöön (WTO) ja mahdollisuuteen laatia maailmanlaajuisesti yhdenmukaistettuja sääntöjä yhtiöiden vuosittaisten tilinpäätösten julkistamisesta eurooppalaisten ja muiden yhtiöiden välisen kilpailun vääristymisen välttämiseksi, on ensinnäkin todettava, että WTO on kansainvälinen järjestö, jonka perussäännön mukaisena tehtävänä on huolehtia kansainvälisestä kaupasta. WTO:n tehtävänä ei ole ratkaista kaikkia maailmankaupan vääristymiseen liittyviä taloudellisia ongelmia. Tasapuolisempi taloudellinen kilpailu olisi tietysti hyvinkin suotavaa, ja esimerkiksi yhtiöiden vuosittaisten tilinpäätösten julkistamista koskevien sääntöjen yhdenmukaistaminen voisi auttaa tässä suhteessa. Eri kansainvälisten järjestöjen (WTO, Kansainvälinen valuuttarahasto, Kansainvälinen jälleenrakennus- ja kehityspankki jne.) rakenteen ja kunkin erikoistumisen vuoksi niiden on kuitenkin rajoituttava toimimaan omalla alallaan ja tarvittaessa koordinoimaan toimintaansa muiden kanssa.

WTO:n jäsenet hyväksyivät vuonna 1998 asiakirjan kirjanpitoalan kansallista sääntelyä koskevista periaatteista (Disciplines on Domestic Regulation in the Accountancy Sector, asiakirja nro S/WPPS/W/21). Näitä periaatteita on tarkoitus soveltaa jäseniin, jotka ovat tehneet erityisiä kirjanpitoa koskevia sitoumuksia osana nykyisen neuvottelukierroksen päättämiseen liittyvää myönnytysluetteloaan. Näillä periaatteilla pyritään helpottamaan kirjanpitopalvelujen kauppaa varmistamalla, että kirjanpitopalvelujen kansallinen sääntely vastaa palvelukaupan yleissopimuksen (GATS) VI artiklan 4 kohdan vaatimuksia. Periaatteet koostuvat lähinnä säännöistä, joilla pyritään takaamaan säännösten avoimuus ja se, että hallinnolliset menettelyt ovat ennakoitavia, kohtuullisia ja puolueettomia. Niillä ei kuitenkaan yhdenmukaisteta tai edes pyritä yhdenmukaistamaan kansainvälisiä kirjanpitoalan sääntöjä ja säännöksiä.

(1) Neljäs neuvoston direktiivi 78/660/ETY, annettu 25. heinäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä; EYVL L 222, 14.8.1978.

(2) Seitsemäs neuvoston direktiivi 83/349/ETY, annettu 13. kesäkuuta 1983, perustamissopimuksen 54 artiklan 3 kohdan g alakohdan nojalla, konsolidoiduista tilinpäätöksistä; EYVL L 193, 18.7.1983.

(3) Ensimmäinen neuvoston direktiivi 68/151/ETY, annettu 9. maaliskuuta 1968, niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 58 artiklan 2 kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi; EYVL L 65, 14.3.1968.

(4) Euroopan parlamentin ja neuvoston asetus (EY) N:o 1606/2002, annettu 19. heinäkuuta 2002, kansainvälisten tilinpäätösstandardien soveltamisesta; EYVL L 243, 11.9.2002.